Румяна Каменска-Донкова
Чакам те

chitanka.info

На венци

Чакам ръцете ти силни и твърди,

носещи ведър покой.

Чакам те в нашия дом да се върнеш —

болен, измъчен и мой.

Чакам гласа ти в зимната вечер

да ми даде топлина.

Чакам след думите недоизречени

сладостната тишина.

Чакам сърцето ти, да го докосна,

да му разкажа без глас

твоето идване тихо и просто

как съм жадувала аз.

Чакам те, благодарна на Бога,

че в милостта Си безкрай

преобрази този дом на тревоги

в кътче от земния рай.

Че подари ни крехкото щастие,

сгряло живота суров,

за да познаем поне отчасти

Неговата любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.